BOSNA I HERCEGOVINA

FEDERACIJA BOSNE I HERCEGOVINE

UNSKO SANSKI KANTON

OPĆINSKI SUD U BIHAĆU

Broj: 17 0 St 126701 23 St

Bihać;23.10.2026. godine

Općinski sud u Bihaću, stečajni sudija Senja Džafić, u stečajnom postupku nad d.d.“AGROKRAJINA-u stečaju“- Bihać – u stečaju, po prijedlogu SPZ „Agrodar“ p.o. Bihać zastupan po punomoćniku Kasić Mirzetu, advokatu iz Bihaća, dana 23.10.2026. godine donio je sljedeće;
R J E Š E N J E


-Stečajni upravitelj Izeta Selimović u stečajnom postupku nad privrednim društvom d.d.“AGROKRAJINA-u stečaju“- Bihać,razrješava se dužnosti stečajnog upravitelja. 

-Za stečajnog upravitelja nad društvom d.d.“AGROKRAJINA-u stečaju“- Bihać,imenuje se Lipovača Almir dipl.ecc iz Bihaća,sa liste stečajnih upravitelja objavljenom od strane Ministarstva pravde FBiH.  


-Zahtjev predlagača u preostalom dijelu odbija se kao neosnovan.

O b r a z l o ž e nj e 


Podneskom od 13.10.2026.godine,društvo  SPZ „AGRODAR“ p.o.-Bihać,zastupano po punomoćniku Kasić Mirzetu,advokatu iz Bihaća,kao izlučni povjerilac i neposredno zainteresirano lice u predmetnom stečajnom postupku nad d.d.“AGROKRAJINA-u stečaju“- Bihać, stavilo je prijedlog za razrješenje stečajnog upravitelja i hitno stavljanje van snage odluka, obustavu daljnjeg postupanja i preispitivanja radnji poduzetih nakon gubitka ovlaštenja stečajnog upravitelja.


Predlagač u svom podnesku navodi da je kao izvršni povjerilac i neposredno zainteresiran lice u predmetnom stečajnom postupku podnosi prijedlog da sud bez odlaganja, prije odlučivanja o bilo kakvoj dosudi nekretnina, ili drugoj radnji koja bi proizvela stvarno pravne posljedice, izvrši kontrolu statusa i ovlaštenja stečajnog upravitelja Izete Selimović te da istu razriješi dužnosti ukoliko se ne nalazi na aktivnoj listi steč. upravitelja. Istovremeno traži da sud do donošenja odluke o ovom prijedlogu ne postupa po prijedlozima i dispozitivnim radnjama trenutnog stečajnog upravitelja kojim se raspolaže stečajnom masom, naročito po njegovoj najnovijoj „obavijesti“ kojom od suda traži donošenje rješenja o dosudi nekretnina pravnom licu „Braća Bajrić“ d.o.o. Cazin , te da stavi van snage odluke stečajnog upravitelja donesene nakon prestanka njegovog ovlaštenja , posebno one kojima se nastoji okončati prodaja čiju zakonitost podnosilac već osporio svojim ranijim podneskom.


U svom prijedlogu navodi i stav Vrhovnog suda FBiH iskazanom u rješavanju sporno pravnog pitanja u predmetu br. 17 0 St 091703 26 Spp od 10.06.2026. godine u kojem se navodi da je zauzet stav stečajni upravitelj koji je imenovan po ranije važećem Zakonu o stečajnom postupku i ranije se nalazio na listi steč. upravitelja ne može nastaviti obavljati dužnost u već otvorenom stečajnom postupku ako nije uvršten na revidiranu listu koju je Federalno ministarstvo pravde objavilo početkom 2026. godine. Navodi da je u stoj odluci Vrhovni sud iskazao i stav da stečajni upravitelj koji je brisan sa ranije liste, a nije upisan na aktivnu-revidiranu listu, gubi ovlaštenje i ne može zakonski nastaviti vođenje započetog postupka, niti može zastupati stečajnog dužnika odnosno stečajnu masu.


Dalje se navodi da povjerilac raspolaže informacijama da je steč. upravitelj Izeta Selimović rođena 10.05.1962. godine te da ukoliko je taj podatak tačan, ista navršila 63. godine dana 10.05.2025. godine, a 10.05.2026. godine navršila je 64. godine starosti.

Predlagač traži da sud utvrdi naveden informacije zatim da od Federalnog Ministarstva pravde FBiH pribavi podatak da li se navedeni steč, upravitelj nalazi na revidiranoj listi stečajnih upravitelja u 2026. godini.


Predlagač dalje u svom podnesku navodi da je svojim ranijim podnescima ukazivao na nepravilnosti u postupanju stečajnog upravitelja, zatim da ista, uzimajući u obzir pravno shvatanje Vrhovnog suda FBiH , neovlaštenja da nastavi vođenje steč. postupka niti da zastupa stečajnu masu, tvrdi da  stečajni upravitelj postupa subjektivno a na temelju objektivnog slijeda poduzetih radnji čime izaziva opravdanu sumnju u jednak tretman potencijalnih kupaca i nepristrasno provođenje unovčenja stečajne mase.


Predlagač smatra da radnje koje je stečajni upravitelj poduzeo nakon trenutka kada više nije imao pravo nastaviti dužnost ne mogu se prihvatiti kao nesporno valjana procesna osnova za daljnje raspolaganje stečajnom masom te da iste moraju biti predmet sudske kontrole, a odluke koje su protivne zakonu moraju biti stavljene van snage.


Predlaže da sud razriješi stečajnog upravitelja prije odlučivanja o bilo kakvom prijedlogu za dosudu nekretnina, imenuje drugog stečajnog upravitelja sa važeće liste stečajnih upravitelja, da do donošenja nove odluke o imenovanju novog stečajnog upravitelja obustavi postupanje po svim prijedlozima, obavijestima i dispozitivnim radnjama Izete Selimović, koje mogu proizvesti promjenu na stečajnoj masi, a naročito da ne donosi rješenje o dosudi nekretnina, da stavi van snage odluke stečajnog upravitelja donesene nakon prestanka njenog ovlaštenja, a naročito zaključak od 03.07.2026. godine, naloži novoimenovanom steč. upravitelju da izvrši pregled svih odluka i radnji poduzetih od dana dostavljanja, ovjere revidirane liste stečajnih upravitelja u 2026. godini.


Ovaj podnesak-prijedlog dostavljen je na izjašnjenje stečajnom upravitelju koji je dana 22.10.2026. godine dostavila izjašnjenje na prijedlog, te je stečajni upravitelj također pristupio sudu na poziv stečajnog sudije a vezano za navode istaknute u prijedlogu, te ista, kako u svom izjašnjenju tako i pred postupajućim stečajnim sudijom izjavljuje  da je tačna činjenica da je ista rođena 10.05.1962. godine, da se ista ne nalazi na revidiranoj listi stečajnih upravitelja za 2026. godinu, te pored toga navodi da je nesporno da se ne nalazi na revidiranoj liti steč. upravitelja za 2026. godinu, međutim da je ista u vrijeme otvaranja stečajnog postupka nad privrednim društvo „Agrokrajina“ d.d.- u stečaju Bihać, se nalazila na listi stečajnih upravitelja, smatra da je za stečajnog upravitelja imenovana u skladu sa tada objavljenom listom stečajnih upravitelja, da je sve radnje u ovom stečajnom postupku poduzimala sa ovlaštenjima stečajnih upravitelja proisteklog iz Zakona o stečajnom postupku. Dalje navodi da smatra da nisu ispunjeni uvjeti za razrješenje stečajnog upravitelja na način kako je to tražen prijedlogom koji je istoj dostavljen na izjašnjenje, te iznosi stav da činjenica da se ne nalazi na revidiranoj listi stečajnih upravitelja jeste razlog  da se ne može imenovati za steč,. upravitelj u novim steč. postupcima ali da Zakon o stečajnom postupku nije propisao da će u slučajevima u kojima su steč. upravitelji imenovani, kod kojih su u vrijeme imenovanja postojali uslovi za imenovanje, da nakon revidirane liste iste treba razriješiti.
Odgovorno tvrdi da kao steč. upravitelj nije poduzimala niti jednu radnju koja ej nezakonita, protivnima bilo kojem pravnom propisu, a posebno ne radnju kojom se umanjuje stečajna masa ili povrjeđuju prava povjerilaca te da obzirom na tu činjenicu ne postoji nikakav zakonski osnov za stavljanje van snage bilo koje odluke donesene od strane stečajnog upravitelja.
Dalje navodi da iz dostavljenog prijedloga očito proizilazi zahtjev istog pravnog lica SPZ „Agrodar“ p.o. Bihać da isti ciljano ide ka poništenju već ranije poduzetih radnji, odnosno konkretno izvršene javne prodaje nekretnina koje predstavljaju stečajnu masu koje su bile predmetom javnog poziva, koji je bio otvoren „javno“ koji je ovom licu kao i svakom drugom pravnom i fizičkom licu bio javno otvoren za prijavljivanje, tako da se njihov propust da se na istu javnu prodaju ne jave ne može rješavati na način kako se to navodi u samom prijedlogu, smatra da nema nikakvih propusta u njenom ranije radu, da je posao obavljala u skladu sa ovlaštenjima proisteklim iz Zakona o stečajnom postupku u skladu sa saglasnošću Odbora povjerilaca, da je o radnjama obavještavala sud te da nema uslova za razrješenje stečajnog upravitelja a pogotovo ne uslova da se bilo koja odluka koja je donesena od strane steč. upravitelja stavi van snage.


Na posljetku navodi da ima obavezu ukazati da smatra da je uzrok ovakvog postupanja SPZ „Agrodar“ p.o. Bihać sadržan upravo u radnjama steč. upravitelja kojom je utvrdila da isti neovlašteno koristi nekretnine steč. dužnika da na istim postavlja objekte a zašto nema nikakav pravni osnov, da za isto steč. dužniku ne plaća bilo kakvu naknadu, te da bi eventualno razrješenje steč. upravitelja u potpunosti odgovaralo navedenom pravnom licu radi zadržavanja trenutnog stanja.


Nakon što je sud razmotrio navode dostavljene u prijedlogu predlagača SPZ „Agrodar“ p.o. Bihać, te iskaz dat pred stečajnim sudijom, ako i u pismenom izjašnjenju na prijedlog gore navedenog pravnog lica sud nalazi sljedeće.


Kao nesporna činjenica utvrđena da je trenutni stečajni upravitelj Izeta Selimović, rođena dana 10.05.1962. godine te da je ista 10.05.2025. godine napunila 63. godine, odnosno cenzus propisan Zakonom o stečajnom postupku o imenovanju stečajnih upravitelja. Također kao nesporna činjenica je utvrđeno da se ista ne nalazi na revidiranoj listi stečajnih upravitelja za 2026. godinu izdanu od Ministarstvu pravde FBiH (uvid u revidiranu listu). 
Kada se tiče zahtjeva za smjenu stečajnog upravitelja ovaj sud nalazi da je isti zahtjev osnovan. Naime, uvidom u odluku Vrhovnog suda FBiH br. 17 0 St 091703 26 Spp utvrđeno je da je Vrhovni sud FBiH iznio pravno shvatanje da je Zakon o stečajnom postupku izričito propisao uslove za obavljanje dužnosti stečajnog upravitelja i upis odgovarajućih stečajnih upravitelja koje vodi nadležno Ministarstvo te da u skladu s tim steč. upravitelj koji je brisan sa ranije liste a nije upisan na aktivnu-revidiranu listu, gubi ovlaštenje i ne može zakonski nastaviti vođenje započetog postupka niti može zastupati stečajnog dužnika, niti stečajnu masu. 

Temeljem iznesenog pravnog shvatanja Vrhovnog suda FBiH iskazan je i stav Kantonalnog suda u Bihaću u predmetu br. 17 0 St 104924 24 Pž 5 od 17.01.2024. godine, navodeći da je razrješenje stečajnog upravitelja koji je brisan sa Federalne liste stečajnih upravitelja i koji je ispunio cenzus od 63. godine, osnovan te da je stečajni upravitelj imao obavezu da u brisanju sa liste stečajnih upravitelja pismenim putem obavijesti prvostepeni sud. Imajući naprijed navedeno pravno shvatanje Vrhovnog suda FBiH br. 17 0 St 091703 26 Spp od 10.06.2026. godine kao i iskazani stav Kantonalnog  suda u Bihaću u predmetu br. 17 0 St 104924 24 Pž 5 od 18.01.2024. godine, ovaj sud je donio odluku kao u izreci te smijenio stečajnog upravitelju Selimović Izetu dipl. ecc. iz Bihaća obzirom, a kako je to prethodno navedeno, se ista ne nalazi na revidiranoj listi stečajnih upravitelja objavljenoj od strane Ministarstva pravde FBiH, te na pređeni cenzus od navršene 63. godine.


Kada se tiče ostalih zahtjeva lica SPZ „Agrodar“ p.o. Bihać koji se odnose na stavljanje van snage svih ranije donesenih odluka, nakon što trenutni stečajni upravitelj se nije našao na liti revidiranih stečajnih upravitelja ovaj sud je stava da ovlaštenja stečajnog upravitelja ne nastupaju ex lege, po sili zakona, ne uvrštavanjem stečajnog upravitelja na revidiranu listu, nego donošenjem Rješenja postupajućeg suda o razrješenju stečajnog upravitelja, pa shodno takvom stavu ovaj sud cijeni da ne postoje uslovi propisani zakonom na temelju kojih bi se sve poduzete radnje od strane steč. upravitelja od momenta objavljivanja nove revidirane liste stavile van snage, posebno imajući u vidu činjenicu da predmetni stečajni upravitelj nije obavijestio sud o novonastalim okolnostima, odnosno da se ista na nalazi na revidiranoj liti stečajnih upravitelja za 2026. godinu, da bi poništavanje predmetnih odluka bilo suprotno ekonomičnosti i blagovremenom poduzimanju radnji u stečajnom postupku, te također uzimajući u obzir činjenicu da stečajni sud postupa u veće broju stečajnih predmeta te da ne postoji realna mogućnost da sud u svakom od navedenih predmeta blagovremeno prati okolnosti koje bi dovele do razrješenja stečajnih upravitelja po automatizmu nastupanja takvih okolnosti, već izričito po prijedlozima odnosno zahtjevima povjerilaca te trećih lica koji imaju opravdan pravni interes u stečajnim postupcima. 


Imajući u vidu navedeno sud je donio odluku kao u stavu I izreke ove odluke sukladno odredbi člana 80. stav 4, te također imenovao novog stečajnog upravitelja koji se nalazi na listi stečajnih upravitelja izdanoj od strane Ministarstva pravde FBiH za 2026. godinu, a sukladno istoj odredbi člana 80. Zakona o stečajnom postupku. 
                                                                                      STEČAJNI  SUDIJA

                                                                                               Senja Džafić
Pouka o pravnom lijeku:                                                                               

Protiv ovog rješenja može se izjaviti žalba 

Kantonalnom sudu u Bihaću, u roku od 

8. dana od dana prijema ovog rješenja. 

Žalba se podnosi putem ovog suda. 

